Astur-leyonés paḷḷuezu

O paḷḷuezu ye a parla astur-leyonesa d'o grupo occidental que se charra principalment en a comarca leyonesa de Laciana, estendillando-se tamién en comarcas y municipios mugants (Degaña y alto Narcea en Asturias; comarca de Babia, comarca de Palacios del Sil, Páramo del Sil y comarca de Luna en Leyón). Se desconoix a población que lo charra encara. Belunas d'as suyas caracteristicas han pasau a lo castellano local.

 Caracteristicas 
miniaturadeimagen|Jota vaqueira
As principals caracteristicas son:

 Fonema prepalatal fricativo xordo resultant d'a evolución d'as consonants en as silabas latinas IA-, IO-, IU- y GE-
IACTU > xeitu (cognato de l'aragonés "chito" pero con un significau diferent de "correcto" u "modo").
GENTE > xente ("chent").
IUBU > xugu ("chubo").
GELATU > xiláu ("chelau").
GENERU > xenru ("choven" respecto a un suegro, en castellano yerno y en catalán gendre).
IANEIRU > xineiru ("chinero").
A parola xatu ("vediello") presenta una etimolochía desconoixida pero ye cognato d'o castellano jato y d'o gallego xato.
 Se conserva a F- inicial latina d'acuerdo con l'astur-leyonés central y occidental: 
FARTU > Fartu ("farto").
 Palatalización d'a L- inicial latina en un soniu africau xordo (che vaqueira) representau en a ortografía asturiana como Ḷḷ, encara que tamién bi ha una tradición d'escribir-lo ts.
LUMBU > tsombu ("lomo").
 Os grupos inicials latinos PL-, CL- y FL- evolucionan ta ch-:
FLAMA > chama ("flama").
PLUVIA > chuvia ("plevia").
CLAVE > chave ("clau").
 Se conserva o grupo latino /-MB-/ d'acuerdo con l'astur-leyonés cheneral:
PLUMBU > chumbu ("plumo").
LUMBU > tsombu ("lomo").
PALUMBA > palomba/palumba ("paloma").
 O grupo latino /-LY-/ evoluciona ta "-ch-": 
FOLIA > fuecha ("fuella").
 Articlo definiu debant de l'adchectivo posesivo:
La mia fuecha ("a mía fuella").

Categoría:Parlas asturianas
Categoría:Parlas leyonesas